કેવી રીતે આપણાં જીવનની લગામ આપણાં હાથમાં રાખી શકીએ – આપણાં પોતાને માટે અને અન્ય માટે – ક્યાં સરહદ દોરવી – કેટલે સુધી જવું અને ક્યાં અટકી જવું એના પર આપણાં જીવનનાં સુખ અને સફળતા નિર્ભર થાય છે. ‘When to say ‘NO’ to take control of our life ?’ આ સીમાનું મહત્વ સમજવું અને એ નિર્માણ કરી એને વિવેકપૂર્વક જાળવવી એ ખૂબ જરૂરી છે, પરંતુ એ જાળવણી ખૂબ જ મુશ્કેલ છે. આગળ જણાવ્યું તે પ્રમાણે આપણે ઘણી વખત ‘ના’ કહી નથી શકતાં – આપણી પોતાની જાતને અને આપણા સ્વજનોને, મિત્રોને, પરિચિતોને અને અપરિચિતોને પણ, અને પરિણામે આપણે પોતે હેરાનપરેશાન થઈએ છીએ – આવે વખતે આપણી જાત ઉપર આપણને ગુસ્સો આવે છે, પણ સાવ લાચાર બની જઈએ છીએ. ‘ના’ કેવી રીતે કહેવાય ? એમને ખોટું તો નહિ લાગે ને ? મારી સાથે સંબંધ તોડી નાંખે તો ? મારી બીજા આગળ નિંદા કરશે તો ? એમનો સ્નેહ હું ગુમાવી બેસીશ તો ? આ પ્રકારના ભયને લીધે આપણે નન્નો પરખાવી શકતાં નથી.